дъмпинговия внос; и iii) равнището на цените на китайския и индонезийския внос.
 4.6.2. КНР
 (129)
 Макар че вносът от КНР е намалял през разглеждания период (вж. таблица 2 по-горе), той е останал съществен, с пазарен дял между 40 % и 60 %. Когато се разглежда въздействието на антидъмпинговите мерки, които понастоящем са в сила, както е посочено в съображение 81 по-горе, съответните цени значително са подбили цените в Съюза, т.е. с 23 %. Няма съмнение, че с такъв обем на вноса на това ценово равнище, китайският дъмпингов внос оказва натиск за намаляване на цените на пазара на Съюза, като по този начин също допринася за вредата, понесена от промишлеността на Съюза.
 (130)
 Що се отнася до потенциалното въздействие на вноса от КНР, ако мерките бъдат отменени, първо следва да се припомни, че изложеният по-горе анализ на наличния капацитет в КНР (вж. съображение 45 по-горе) показа, че свободно достъпният производствен капацитет на дружествата, засегнати от преразглеждането в КНР, е най-малко три пъти по-голям от пазара на Съюза. Освен това бе направено заключението, че Съюзът продължава да бъде привлекателен пазар за китайските износители, което бе потвърдено и от настоящото ниво на вноса, както и че поне част от допълнителния свръхкапацитет ще бъде изнесен за Съюза, ако мерките бъдат отменени.
 (131)
 Като се имат предвид значителните равнища на дъмпинг и подбиване на цените, по-специално когато не се отчита въздействието на антидъмпинговите мита, допълнителните обеми на износа за Съюза, посочени по-горе, биха били осъществени на дъмпингови цени, значително по-ниски от цените и разходите на производителя от Съюза.
 (132)
 Комбинираното въздействие от подобни обеми и цени вероятно ще продължи да причинява вреда на Съюза, който вече е в нестабилно положение, и дори ще я увеличи.
 4.6.3. Индонезия
 (133)
 Почти не е съществувал внос от Индонезия на пазара на Съюза по време на разследвания период в рамките на преразглеждането и поради това изложеният по-долу анализ е съсредоточен върху вероятното развитие на вноса, ако мерките бъдат отменени.
 (134)
 Изложеният по-горе анализ показва, че Индонезия би разполагала със свободен капацитет, който отговаря на почти целия пазар на Съюза за натриев цикламат. Въз основа на индонезийските експортни цени за пазарите на трети държави и предвид факта, че натриевият цикламат е забранен за употреба в храни, напитки и фармацевтични продукти в редица големи пазари на трети държави, съществува голяма вероятност, ако мерките бъдат отменени, Индонезия да възобнови износа си за пазара на Съюза.
 (135)
 По отношение на цените разследването показа, че индонезийските експортни цени за други трети държави по време на разследвания период в рамките на преразглеждането, са били дъмпингови и са били като цяло ниски, много по-ниски от цените и разходите на производителя от Съюза.
 (136)
 Въз основа на гореизложеното може да се направи заключението, че ако мерките бъдат отменени, има голяма вероятност Индонезия да поднови износа на значителни количества натриев цикламат за Съюза на дъмпингови и ниски цени, които подбиват цените на промишлеността на Съюза. Това по всяка вероятност би довело до продължаване на съществената вреда, понасяна понастоящем от промишлеността на Съюза и дори да влоши нейното състояние.
